KOMISIJOS SPRENDIMAS
2006 m. lapkričio 22 d.
dėl amonio sulfamato, heksakonazolio, natrio tetratiokarbonato ir 8-hidroksichinolino neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šių veikliųjų medžiagų, registracijos panaikinimo
(pranešta dokumentu Nr. C(2006) 5535)
(Tekstas svarbus EEE)
(2006/797/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 metų nuo pranešimo apie šią direktyvą įregistruoti ir pateikti į vidaus rinką augalų apsaugos produktus, kurių sudėtyje yra veikliųjų medžiagų, neįrašytų į tos direktyvos I priedą, ir kurie dvejus metus nuo pranešimo dienos yra rinkoje, kol šios medžiagos bus laipsniškai tiriamos pagal darbų programą.
(2)
Reglamente (EB) Nr. 451/2000 (2) ir Reglamente (EB) Nr. 1490/2002 (3) yra nustatytos išsamios darbų programos, minėtos Tarybos direktyvos 91/414/EEB 8 straipsnio 2 dalyje, antrojo ir trečiojo etapo įgyvendinimo taisyklės. Veikliųjų medžiagų, su kuriomis susijusių įsipareigojimų, nustatytų tuose reglamentuose, pranešėjas nevykdo, dokumentų rinkinio išsamumo patikrinimas arba jo vertinimas nėra atliekami. Per nustatytą laiką nebuvo pateiktas išsamus amonio sulfamato, heksakonazolio, natrio tetratiokarbonato ir 8-hidroksichinolino dokumentų rinkinys. Taigi, nebuvo įrodyta, kad naudojami pasiūlytomis sąlygomis augalų apsaugos produktai, kurių sudėtyje yra šių veikliųjų medžiagų, tenkina bendruosius reikalavimus, nurodytus Direktyvos 91/414/EEB 5 straipsnio 1 dalies a ir b punktuose. Todėl šių veikliųjų medžiagų nereikėtų įtraukti į Direktyvos 91/414/EEB I priedą, o valstybės narės turėtų panaikinti visų augalų apsaugos produktų, kurių sudėtyje yra šių medžiagų, registraciją.
(3)
Kai yra nustatytas trumpas išankstinio pranešimo apie kai kurias veikliąsias medžiagas laikotarpis prieš pašalinant augalų apsaugos produktus, kurių sudėtyje yra tokių medžiagų, yra tikslinga numatyti ne ilgesnį kaip dvylikos mėnesių lengvatinį laikotarpį turimoms atsargoms realizuoti, sandėliuoti, pateikti į rinką ir sunaudoti, kad turimos atsargos būtų naudojamos ne ilgiau kaip dar vieną auginimo sezoną. Tais atvejais, kai yra nustatytas ilgesnis išankstinio pranešimo laikotarpis, toks lengvatinis laikotarpis gali būti sutrumpintas iki auginimo sezono pabaigos.
(4)
Iš informacijos apie natrio tetratiokarbonatą ir 8-hidroksichinoliną, kuri buvo pateikta ir Komisijos įvertinta kartu su valstybių narių ekspertais, paaiškėjo, kad reikia toliau naudoti aptariamas medžiagas. Todėl, esant tokioms aplinkybėms, tikslinga nustatyti ilgesnį galiojančių leidimų naudoti šias medžiagas tik būtinais atvejais, nesant šiuo metu ekonomiškai pagrįstų alternatyvų, panaikinimo laikotarpį griežtomis sąlygomis, kad rizika būtų sumažinta iki minimalios.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Amonio sulfamatas, heksakonazolis, natrio tetratiokarbonatas ir 8-hidroksichinolinas yra neįtraukiami į Direktyvos 91/414/EEB I priedą.
2 straipsnis
Valstybės narės užtikrina, kad:
a)
leidimai naudoti augalų apsaugos produktus, kurių sudėtyje yra amonio sulfamato, heksakonazolio, natrio tetratiokarbonato ir 8-hidroksichinolino, būtų panaikinami 2007 m. gegužės 22 d.;
b)
nuo 2006 m. lapkričio 23 d. augalų apsaugos produktų, kurių sudėtyje yra amonio sulfamato, heksakonazolio, natrio tetratiokarbonato ir 8-hidroksichinolino, leidimai būtų neišduodami arba neatnaujinami remiantis Direktyvos 91/414/EEB 8 straipsnio 2 dalyje nurodyta leidžiančia nukrypti nuostata.
3 straipsnis
1. Nukrypstant nuo 2 straipsnio, priedo B stulpelyje išvardytos valstybės narės gali vėliausiai iki 2010 m. gegužės 31 d. leisti naudoti augalų apsaugos produktus, kurių sudėtyje yra A stulpelyje išvardytų medžiagų, skirtus naudoti C stulpelyje nurodyta paskirtimi. Valstybė narė, besinaudojanti pirmoje pastraipoje numatyta leidžiančia nukrypti nuostata, užtikrina, kad būtų laikomasi šių reikalavimų:
a)
toliau naudoti šiuos produktus galima tik tuomet, kai jie nesukelia žalingo poveikio žmonių ar gyvūnų sveikatai ir nedaro nepageidaujamo poveikio aplinkai;
b)
tokie augalų apsaugos produktai, liekantys rinkoje po 2007 m. gegužės 22 d., yra perženklinami tam, kad atitiktų riboto naudojimo reikalavimus;
c)
yra taikomos visos tinkamos priemonės, skirtos sumažinti bet kokią galimą riziką;
d)
yra aktyviai ieškoma alternatyvių medžiagų.
2. Atitinkama valstybė narė iki kiekvienų metų gruodžio 31 d. praneša Komisijai apie priemones, kurių ji imasi taikydama 1 dalies nuostatas, visų pirma apie veiksmus, kurių ji imasi pagal a-d punktus.
4 straipsnis
Bet koks valstybių narių pagal Direktyvos 91/414/EEB 4 straipsnio 6 dalį suteikiamas lengvatinis laikotarpis yra kiek įmanoma trumpesnis.
Kai pagal 2 straipsnį leidimai yra panaikinami ne vėliau kaip nuo 2007 m. gegužės 22 d., laikotarpis baigiasi ne vėliau kaip 2008 m. gegužės 22 d.
Kai pagal 3 straipsnio 1 dalies nuostatas leidimai yra panaikinami ne vėliau kaip iki 2010 m. gegužės 31 d., laikotarpis baigiasi ne vėliau kaip 2010 m. lapkričio 30 d.
5 straipsnis
Šis sprendimas yra skirtas valstybėms narėms.
Priimta Briuselyje, 2006 m. lapkričio 22 d.